Befaamde SA-rolprentvervaardiger sterfBoet Troskie. (Foto: Hoërskool De Aar) Die befaamde rolprentvervaardiger Boet Troskie wat treffers soos The Gods Must Be Crazy (1980) vervaardig het, is op Oukersaand in die ouderdom van 86 jaar dood. Troskie is aan ŉ Covid-19-verwante oorsaak in die Mediclinic Bloemfontein oorlede. Andre Scholtz, ook ŉ rolprentvervaardiger, het laat Saterdagaand dit op Facebook bekendgemaak dat sy vriend en kollega dood is. “Werklik ŉ groot seder wat die grond getref het,” skryf hy. “Hy het projekte aangepak wat [komende] geslagte nog sal vermaak.” Sedert die nuus bekend gemaak is, stroom huldeblyke van oudkollegas, vriende en selfs aanhangers van Troskie se rolprente in. Hennie van Deventer, oud-Volksblad-redakteur en veteraan-koerantman wat ook ŉ vriend van Troskie was, het op Facebook sy hartseer uitgespreek. Troskie destyds saam met Hennie van Deventer. (Foto: Hennie van Deventer) “Hierdie nederige seun van De Aar het uitgestyg totdat hy saam met grotes in die rolprentbedryf die strate van Hollywood en Beverly Hills kon bewandel; dat hy kon aansit saam met presidente en ander leiers en dat hy aan ŉ wye front onuitwisbare spore kon trap,” skryf hy. “Saluut, my flambojante vriend, Boet. Dankie dat jy ook tot my lewe en dié van my gesin waarde toegevoeg het.” Troskie en sy vrou Tracy de Lange Kitching. (Foto: Hoërskool De Aar) Troskie, wat al dekades lank in die rolprentbedryf was, het na raming sowat 40 rolprente in sy leeftyd vervaardig en was ŉ bekende gesig by die rolprentfees in Cannes. Die internasionale bekroonde rolprentvervaardiger was boonop ŉ sakeman van formaat en het sy sakeryk opgebou deur onder meer Bloemfontein se grootste en bekendste winkelsentrum, Mimosa Mall, te bou, skryf Van Deventer oor Troskie. “Bowenal het hy ŉ mens-mens gebly; ŉ man wie se wellewendheid, grasie en algemene voorbeeld vir sy skare waarderende vriende ŉ rigsnoer is.”